**Zápis**

**z pracovného stretnutia Športovo technickej komisie, Disciplinárnej komisie a Komisie pre riešenie sporov**

Termín a miesto: 24.9.2019, Bratislava, Športová hala Mladosť, Trnavská 37

Prítomní: viď. prezenčná listina

Program: 1. Vyhodnotenie školského roku 2018/2019

2. Nový Organizačný poriadok – Kalendára športových súťaží na šk. rok 2019/2020

3. Úlohy na ďalšie obdobie

4. Rôzne

**K bodu 1:**

Pracovné stretnutie otvoril a prítomných privítal **predseda SAŠŠ M. Majzlík.** Zároveň všetkým prítomným poďakoval za ich prácu v školskom športe v minulom školskom roku.

Vo vyhodnotení školského roku 2018/2019 pokračovala generálna sekretárka SAŠŠ **A. Ristová,** informovala, že všetky športové žiakov prebehli bez väčších problémov a bol to stabilný ročník. Na najvýznamnejšie podujatie – GAUDEAMUS IGITUR, sú samé pozitívne ohlasy a dobrá spätná väzba od účastníkov. Z vyhodnotenia medzinárodných športových súťaží ISF zhodnotila, že to bol jeden z najúspešnejších rokov, najmä vďaka orientačným bežcom a tiež futbalistom. Novinkou v súťažiach ISF boli Inclusive Games.

Kompletné výsledky a vyhodnotenie na stránke [www.sass.sk](http://www.sass.sk) / medzinárodné súťaže.

Uskutočnil sa aj nový projekt „Hľadáme nových olympionikov“ v atletike a tiež veľmi úspešné podujatie Zimná Kalokagatia na Štrbskom Plese.

Podrobné vyhodnotenie športových súťaží žiakov za šk. rok 2018/2019 je verejne dostupné v Spravodaji výsledkov na [www.sass.sk/](http://www.sass.sk/) publikácie.

*Diskusia k bodu 1:*

*SGF – M. Kotríková* (v zastúpení M.Šiškovej) – vyslovila požiadavku, aby gymnastický štvorboj rozhodovali na okresných a krajských kolách kvalifikovaní rozhodcovia. Informovala, že v Dubnici n. V. organizátor nevedel zabezpečiť spracovanie výsledky a je potrebné, aby toto bolo v kompetencii organizátora. Taktiež informovala, že na M-SR aerobiku v Trenčíne rozhodovali iba rozhodcovia z Trenčína, čo mohlo byť v konflikte záujmov a mali by rozhodovať rozhodcovia z celej SR.

*SAŠŠ – A. Ristová* reagovala, že o všetkom bola informovaná a v rámci možností všetko komunikovala s p. Šiškovou a ihneď riešila. Otázkou je či spracovanie výsledkov, ktoré je pri gymnastike náročnejšie nechať na organizátora, bude potrebné im v tom pomôcť.

*SZOŠ – M. Mižúr*, sa vyjadril k financovaniu účasti našich športovcov na MŠM ISF v orientačnom behu 2019, kde zo strany SZOŠ finančne podporili účasť, nakoľko schválená dotácia pre SAŠŠ prišla až v priebehu mája. Do budúcna odporúča rokovať s MŠVVaŠ SR o včasnejšom zaslaní FP z MŠVVaŠ SSR, resp. riešenia financovania školského a univerzitného športu formou národného projektu v súlade so zákonom o športe. Zároveň skonštatoval, že spolupráca zväzu a SAŠŠ je na veľmi dobrej úrovni. Ponúkol spoluprácu aj pri zabezpečení účasti na MŠM ISF v OB 2021 v Srbsku. Požiadal, v rámci možností, aby vedúcou výpravy bola opäť B. Baliová, ktorá aktívne vykonávala svoju funkciu a s jej prácou bola veľká spokojnosť.

*SAŠŠ – reagovala A. Ristová a tiež M. Majzlík*, že spolupráca so sekciou športu je veľmi dobrá a ústretová, za omeškanie zaslania dotácie v roku 2019 SAŠŠ mohol hlavne dlhý administratívny proces a tiež procesy na ďalších útvaroch MŠVVaŠ SR. Pre budúci rok 2020 sa budeme snažiť odkomunikovať aj ďalšie možnosti financovania – napr. podporu národného projektu.

*Vybíjaná – R. Urbančok* – konštatoval, že súťaž v prehadzovanej je veľmi dobrý počin, i keď nevyvrcholila M-SR, čo bolo v kompetencii SVF. Navrhol, aby sa premyslelo zaradenie súťaže vo vybíjanej 5. a 6. ročník - chlapci. Požiadal, aby bola väčšia pozornosť venovaná okresným kolám vo vybíjanej, kde je najväčšia účasť detí.

*SAŠŠ – A. Ristová* informovala, že finále 2020 v prehadzovanej bude na Kalokagatii, ale je to v kompetencii SVF. Minulý rok im neboli schválené FP na túto súťaž a preto nemohli zorganizovať M-SR.

*SAŠŠ – E. Murková* – požiadala, aby boli disciplíny súťaže Hľadáme nových olympionikov (HNO) oddelené v KK v atletike, nakoľko nekorešpondujú disciplíny najmä u dievčat a je potrebné to doriešiť v spolupráci so SAZ. Informovala, že na KK neakceptoval koordinátor súťaže – p. Čillík jej požiadavky. Bola chaotická informovanosť škôl v kraji prostredníctvom koordinátora (p. Čillík), problém aj pri prihlasovaní do súťaže, nakoľko niektoré školy sa neprihlasovali cez [www.skolskysport.sk](http://www.skolskysport.sk) .

*Atletika – J. Chrenová* informovala, že je problém s uvoľňovaním učiteľov na súťaž HNO, nakoľko trvá cca 30 min. a preto je efektívnejšie súťaž spojiť s KK v atletike, ale s jasnými pravidlami a lepšou informovanosťou škôl. Zároveň navrhla pripraviť a doplniť novú súťaž pre prvý stupeň ZŠ v cezpoľnom behu, nakoľko je málo súťaží na prvom stupni, dosiahli by sme väčšiu zapojenosť žiakov a nebolo by to organizačne a finančne až také náročné. Navrhuje súťaž v CB miešaných družstiev, ktoré by tvorili 2CH a 2D.

*SGF – p. Ertlová* informovala, že v súlade s Pedagogicko – organizačnými pokynmi pre školy – link: <https://www.minedu.sk/pedagogicko-organizacne-pokyny-na-skolsky-rok-201920/> , by nemal byť problém s uvoľňovaním pedagógov na súťaže, nakoľko školy majú podporovať pohybovú aktivitu žiakov.

*SAŠŠ – B. Gerhátová* informovala prítomných o mimoriadnych výsledkoch žiakov. Za mimoriadne výsledky žiakov sa prideľujú sa od roku 2007 FP školám za úspešnú účasť žiakov na medzinárodných programoch a projektoch, predmetových olympiádach a celoštátnych súťažiach na základe bodového hodnotenia od organizátorov súťaží. Predstavujú finančné prostriedky zamerané na podporu kvality škôl. Finančné prostriedky možno použiť na odmeňovanie zamestnancov školy, ktorí pripravovali žiakov na súťaže a predmetové olympiády alebo sa zúčastňovali na realizácii medzinárodného projektu alebo programu, nákup didaktickej techniky, učebných pomôcok a kompenzačných pomôcok, úhradu nákladov súvisiacich s pobytom žiakov školy na súťažiach, predmetových olympiádach, úhradu nákladov za spotrebný materiál použitý pri príprave žiakov na súťaže, predmetové olympiády alebo na aktivity súvisiace s účasťou školy v medzinárodných projektoch a programoch.

Bližšie informácie o problematike sú verejne dostupné na stránke MŠVVaŠ SR:

<https://www.minedu.sk/mimoriadne-vysledky-ziakov/>

*SFZ – V. Lupták* informoval, že v Košickom kraji si odsúhlasili, že športové školy postupujú priamo na KK, čo robí problém organizátorom, najmä keď sa neskoro prihlásia. Konštatoval, že v školských súťažiach by nemalo byť cieľom iba víťazstvo na vyššej súťaži, ale vzájomné stretnutia škôl a čo najviac možností pre detí, aby sa hýbali.

*SSTZ – M. Brúderová* informovala, že niektoré športové školy mali aj v minulosti problém postúpiť do vyššieho kola, tak si presadili nové pravidlá.

*SAŠŠ – M. Majzlík* vyzdvihol pozitívny prínos SAŠŠ pri zapojení žiakov do športových súťaží, najmä neorganizovaných v kluboch, títo žiaci majú možnosť sa zúčastňovať športových súťaží iba prostredníctvom SAŠŠ.

**K bodu 2:**

**A. Ristová** informovala, že nový Kalendár – Organizačný poriadok ŠŠS je zverejnený na [www.sass.sk](http://www.sass.sk). Prihlasovanie škôl je realizované prostredníctvom portálu školského športu [www.skolskysport.sk](http://www.skolskysport.sk) . V tomto šk. roku je zmena v súťažiach v stolnom tenise, kde je úprava hracieho systému, nie sú štvorhry. Je aj úprava vekových kategórií v súťažiach v gymnastickom štvorboji, ktoré sú na základe podnetov z praxe. Termíny M SR sú dané a aj miesta organizátorov. Do konca novembra 2019 budú zverejnené aj propozície M SR vo všetkých športoch. Medzinárodné majstrovstvá ISF v roku 2020 bude zabezpečená v piatich športoch – cezpoľný beh CH a D (Slovensko, Štrbské Pleso), hádzaná CH a D (Srbsko, Belehrad), futsal CH (Francúzsko, Lyon), Bedminton CH a D (Grécko, Olympia), Volejbal CH a D (Brazília, Foz de Iguacu). Na základe novej politiky ISF od roku 2020 štartujú školské družstvá, súťaž národných tímov už nebude. SAŠŠ bude aj na MŠM ISF v CB stavať iba po jednom družstve v školských tímoch D a CH, i keď je možnosť postaviť až tri družstvá. Nová ponuka ISF na európskej úrovni je v súťaži basketbal CH v kategórii 15-ročných. Zatiaľ sa zrejme nezúčastníme. Účasť našich školských tímov bude závisieť od schválenej dotácie z MŠVVaŠ SR v roku 2020. Kvalifikácia na MŠM ISF, tak ako po minulé roky, bude zabezpečovaná osobitne, mimo Kalendára športových súťaží žiakov. Veľký dôraz budeme klásť na výber vedúcich výprav, na koľko je dôležitá jazyková vybavenosť a tiež odborné predpoklady v danom športe.

Príprava olympiády detí a mládeže Kalokagatia – 24. a 25.6.2020 v Trnave, už začala. Novinkou budú súťaže v atletike zdravotne znevýhodnených žiakov (ZZŽ), v spolupráci so Slovenským paralympijským výborom. Taktiež na na MŠM ISF v CB bude pripravená špeciálna bežecká disciplína pre ZZŽ.

A. Ristová ďalej informovala, že je verejne dosputné na [www.sass.sk](http://www.sass.sk) nové číslo časopisu TOKYO. Pravidelnou rubrikou by sa mali stať príspevky učiteľov a organizátorov ŠSS a dobré príklady z praxe. Ďalšou aktivitou pre školských pracovníkov bude Olympiáda školských pracovníkov, ako organizátor sa prihlásila Spišská Nová Ves, termín podujatia by mal byť v júni 2020.

*Diskusia k bodu 2:*

*SGF – M. Kotríková* – informovala o zmenách v ročníkoch v gymnastickom štvorboji. Pripravujú úpravy zostáv s obrázkami, ktoré zašlú do 30.11.2019. Konštatovala, že financovanie okresných kôl v tejto súťaži je na nízkej úrovni a nie je možné súťažiacim vytvoriť adekvátne podmienky a tiež ocenenie. Požiadala o možnosť získať viac FP na tieto kolá.

*SSTZ – M. Brúderová* informovala, že kvalifikácia na MŠM ISF sa hrá po starom, zmeny sú len v súťažiach v rámci Kalendára ŠŠS v SR. Ďalej informovala o súťaži SSTZ „S raketou do školy“, ktorú pripravili s cieľom zvýšiť záujem detí o stolný tenis, bližšie informácie sú verejne dostupné na [www.sraketoudoskoly.sk](http://www.sraketoudoskoly.sk) . Problémy sú v súvislosti s GDPR – nakoľko nemôžu zverejňovať rebríčky.

**K bodu 4:**

Zdôraznené boli hlavné úlohy, ktoré z hodnotenia uplynulého obdobia vyplynuli pre ŠTK:

1. Zaslať pripomienky k návrhom slovenských propozícií (termíny, hracie systémy, ...)

Termín: 30. novembra 2019

2. V periodiku TOKIO 2020 dať priestor na spoluprácu aj členom športovo-technickej komisie SAŠŠ, ale aj ďalším odborníkom.

**K bodu 5**:

Na záver stretnutia **M. Majzlík** poďakoval prítomným za účasť a poprial všetkým do nového školského roku všetko dobré a veľa elánu do práce v školskom športe.

PaedDr. Marian MAJZLÍK

predseda SAŠŠ

Zapísala: PaedDr. Božena Gerhátová, sekretariát SAŠŠ

Zápis overila: Mgr. Andrea Ristová, generálny sekretár SAŠŠ

Bratislava 24.9.2019